cyanic-selkie/wikianc huggingface dataset:
โรงเรียนดรุณสิกขาลัย
ดรุณสิกขาลัย โรงเรียนนวัตกรรมแห่งการเรียนรู้ (Darunsikkhalai School for Innovative Learning) เป็นโรงเรียนระดับประถมศึกษาและมัธยมศึกษาในกำกับของมหาวิทยาลัยเทคโนโลยีพระจอมเกล้าธนบุรี จัดตั้งขึ้นในปี พ.ศ. 2543 และเปิดทำการเรียนการสอนในปี พ.ศ. 2544 โดยได้รับการสนับสนุนและความร่วมมือระหว่าง MIT Media Lab มหาวิทยาลัยเทคโนโลยีพระจอมเกล้าธนบุรี มูลนิธิศึกษาพัฒน์ และมูลนิธิไทยคม โดยมีหลักสูตรหลักที่ชื่อว่า "ชั้นเรียนโครงงาน" หรือ Project-based Learning เพื่อฝึกฝนและพัฒนาทักษะ รวมถึงกระบวนการสร้างองค์ความรู้ด้วยตนเอง โดยเปิดโอกาสให้ผู้เรียนเลือกหัวข้อตามอัธยาศัย สอดคล้องตามวัยและความพร้อมของตัวผู้เรียน
ประวัติ
ในปีการศึกษา 2551 กระทรวงวิทยาศาสตร์และเทคโนโลยี และกระทรวงศึกษาธิการ ได้ดำเนินงานโครงการสนับสนุนการจัดตั้งห้องเรียนวิทยาศาสตร์ในโรงเรียน จึงได้เลือกมหาวิทยาลัยที่มีคณะและภาควิชาทางวิทยาศาสตร์และเทคโนโลยี ที่มีความพร้อมมาทั้งสิ้น 4 แห่งเป็นโครงการนำร่อง ซึ่งหนึ่งในนั้นคือมหาวิทยาลัยเทคโนโลยีพระจอมเกล้าธนบุรี - โรงเรียนดรุณสิกขาลัย ต่อมาหลังจากลงนามร่วมมือกับรัฐบาลญี่ปุ่นในเดือนสิงหาคม พ.ศ. 2561 คณะรัฐมนตรีมีมติเห็นชอบให้ตั้งสถาบันไทยโคเซ็น (Thai KOSEN) จำนวน 2 สถาบัน คือ สถาบันโคเซ็นแห่งสถาบันเทคโนโลยีพระจอมเกล้าเจ้าคุณทหารลาดกระบัง และ สถาบันโคเซ็นแห่งมหาวิทยาลัยเทคโนโลยีพระจอมเกล้าธนบุรี
สำนักงานห้องเรียนวิศว์-วิทย์
สำนักงานห้องเรียนวิศว์-วิทย์ เป็นหน่วยงานที่รับผิดชอบโครงการทางการศึกษา 2 โครงการ ในสังกัดมหาวิทยาลัยเทคโนโลยีพระจอมเกล้าธนบุรี คือ โครงการ วมว. และ สถาบันโคเซ็น (KOSEN)
KOSEN KMUTT
ตามมติคณะรัฐมนตรี เมื่อวันที่ 4 ธันวาคม 2561 อนุมัติ "โครงการพัฒนากำลังคนด้านวิศวกรรมศาสตร์ เทคโนโลยี และนวัตกรรมสนับสนุนการลงทุนและเพิ่มขีดความสามารถภาคอุตสาหกรรมในประเทศและภูมิภาค" จัดตั้ง 2 สถาบันไทยโคเซ็น คือ KOSEN-KMITL และ KOSEN-KMUTT โดย KOSEN-KMUTT เป็นสถาบันไทยโคเซนแห่งที่ 2 ของประเทศไทย โดยมีหลักสูตรการเรียนที่เน้นการพัฒนาทักษะการคิดวิเคราะห์ สร้างสรรค์ และทักษะวิศวกรรมศาสตร์ ผ่านแนวคิด Story-based learning โดยหลักสูตรที่นำสอนมิใช่การยกหลักสูตรของประเทศญี่ปุ่นมาทั้งหมด แต่เป็นการนำมาปรับเพื่อให้เข้ากับวิถีชีวิตของนักศึกษาไทยและเพื่อให้นักศึกษาสามารถทำงานและสร้างสรรค์นวัตกรรมใหม่ ๆ ในอุตสาหกรรมของประเทศได้ เริ่มเปิดทำการสอนตั้งแต่ปีการศึกษา 2563 ในหลักสูตรวิศวกรรมอัตโนมัติ (Automation Engineering) ส่วนหลักสูตรวิศวกรรมชีวภาพ (Bio Engineering) เริ่มทำการสอนในปีการศึกษา 2565 และหลักสูตรวิศวกรรมเกษตร (Agri Engineering) จะเปิดต่อมาในปีการศึกษา 2567 โดยมีคณะอาจารย์จากประเทศญี่ปุ่นร่วมทำการสอน ดังนั้นการเรียนในบางรายวิชาจึงเรียนโดยใช้ภาษาอังกฤษเป็นหลัก การเรียนนั้นจะไม่แยกรายวิชาตามหลักกระทรวงศึกษาธิการเช่นเดียวกับโครงการวมว. รวมถึงมีหลักสูตรทางวิศวกรรมที่ได้รับการสนับสนุนจากสถาบันโคเซ็น ประเทศญี่ปุ่น นั่นรวมถึงมีการสอนภาษาญี่ปุ่นให้กับนักศึกษาด้วย
นักศึกษาเมื่อเรียนจบ 5 ปีแล้วนั้น จะได้วุฒิการศึกษา ม.6 และ อนุปริญญาวิศวกรรมศาสตร์ รวมถึงควรมีความสามารถด้านภาษาญี่ปุ่นในระดับเทียบเท่า N3 ในการสอบวัดระดับความสามารถทางภาษาญี่ปุ่น (JLPT) หรือมากกว่า โดยสามารถเข้ารับการทำงานได้ทันที หรือ เรียนต่อจนจบการศึกษาระดับปริญญาตรี หรือสูงกว่าก็ได้ แต่เมื่อเรียนจบแล้ว จำเป็นต้องมีการใช้ทุนเป็นเวลาไม่น้อยกว่าหนึ่งเท่าของระยะเวลาที่ได้รับทุนไป โดยทำงานในหน่วยงานชดใช้ทุนตามที่สัญญาทุนกำหนดไว้ ในระหว่างเข้ารับการศึกษา นักศึกษาไม่จำเป็นต้องเสียค่าบำรุงการศึกษา และจะได้รับเงินสำหรับใช้จ่ายส่วนตัวในทุก ๆ เดือน รวมถึงการที่มีหลักสูตรที่แตกต่างจากวมว. นักศึกษาชั้นปีที่ 1 หรือ เทียบเท่ามัธยมศึกษาปีที่ 4 ทุกคนจึงจะได้รับแล็ปท็อปจำนวน 1 เครื่อง เพื่อใช้ในการศึกษาและใช้โปรแกรมต่าง ๆ จำพวก Tinkercad, SolidWorks ฯลฯ และคืนเมื่อจบการศึกษา
อ้างอิง
<References/>
ท่าอากาศยานนานาชาติขอนแก่น
ท่าอากาศยานนานาชาติขอนแก่น หรือ สนามบินขอนแก่น ตั้งอยู่ในตำบลบ้านเป็ด อำเภอเมืองขอนแก่น จังหวัดขอนแก่น ห่างจากตัวเมืองไปทางทิศตะวันตกประมาณ 8 กิโลเมตร ห่างจากทางหลวงแผ่นดินหมายเลข 12 (ขอนแก่น – เลย) 2 กิโลเมตร มีพื้นที่ 1,113 ไร่ เป็นท่าอากาศยานในสังกัดกรมท่าอากาศยาน กระทรวงคมนาคม และได้ประกาศเป็นท่าอากาศยานศุลกากรเมื่อวันที่ 1 กันยายน พ.ศ. 2534 โดยอาคารผู้โดยสารปัจจุบันรองรับได้ 1,000 คนต่อชั่วโมง หรือ 2.4 ล้านคนต่อปี
ปัจจุบันสายการบินไทยแอร์เอเชียได้เลือกท่าอากาศยานขอนแก่นเป็นฮับการบินของภาคอีสาน และทางท่าอากาศยานขอนแก่นได้เร่งขยายท่าอากาศยาน ทั้งอาคารผู้โดยสาร รันเวย์ และส่วนต่าง ๆ เพื่อรองรับการเป็นท่าอากาศยานนานาชาติ
ประวัติ
ในปี พ.ศ. 2505 สำนักงานการบินพลเรือน กรมการขนส่ง กระทรวงคมนาคม ได้เป็นส่วนราชการที่รับผิดชอบในการก่อสร้างท่าอากาศยานขอนแก่นขึ้นใหม่ โดยเริ่มปลูกสร้างคือ อาคารที่ทำการและที่พักผู้โดยสารชั่วคราว(ลักษณะเป็นเรือนไม้) โรงเก็บเครื่องยนต์กำเนิดไฟฟ้า โรงจอดรถยนต์ ทางวิ่งเครื่องบินมีขนาดกว้าง 30 เมตร และยาว 1,000 เมตร ลานจอดขนาดกว้าง 60 เมตร และยาว 90 เมตร พื้นที่ลาดยางแอสฟัลต์
เมื่อวันที่ 6 กุมภาพันธ์ พ.ศ. 2506 บริษัท เดินอากาศไทย จำกัด ได้นำเครื่องบิน ดักลาส ดีซี-3 บรรจุผู้โดยสาร 28 ที่นั่ง ทำการบินเส้นทางกรุงเทพฯ – ขอนแก่น – อุดรธานี – นครพนม – อุบลราชธานี – กรุงเทพฯ เพื่อดำเนินกิจการขนส่งผู้โดยสาร สินค้าและไปรษณียภัณฑ์ ซึ่งเป็นเส้นทางทำการบินมายังจังหวัดขอนแก่นเป็นครั้งแรก ตั้งแต่บัดนั้นเป็นต้นมา
ท่าอากาศยานขอนแก่นได้ประกาศเป็นท่าอากาศยานอนุญาตตามพระราชบัญญัติการเดินอากาศ เมื่อวันที่ 14 สิงหาคม พ.ศ. 2506 และต่อมาประกาศเป็นท่าอากาศยานศุลกากร เมื่อวันที่ 26 สิงหาคม พ.ศ. 2534
ปัจจุบันท่าอากาศยานขอนแก่น มีจำนวนผู้โดยสารมาใช้บริการ ทั้งขาเข้าและขาออก รวมกว่า 3,500 คนต่อวัน หรือ 1.8 ล้านคนต่อปี ซึ่งเกินขีดความสามารถของตัวอาคารหลังเดิมซึ่งสร้างมาตั้งแต่ พ.ศ. 2546
วันที่ 2 กันยายน พ.ศ. 2564 ท่าอากาศยานนานาชาติขอนแก่นได้เปิดใช้อาคารผู้โดยสารส่วนที่ต่อเติมขึ้นใหม่เป็นครั้งแรก
อาคารผู้โดยสาร
อาคารผู้โดยสารของท่าอากาศยานหลังปัจจุบัน เป็นอาคารสูง 3 ชั้น มีพื้นที่ใช้สอยทั้งหมด 16,252 ตารางเมตร รับรองผู้โดยสารได้สูงสุด 1,000 คน/ชั่วโมง หรือประมาณ 2,400,000 คน/ปี มีรายละเอียดดังต่อไปนี้
แผนการพัฒนาท่าอากาศยาน
เนื่องจากมีผู้โดยสารมาใช้บริการเพิ่มขึ้นอย่างต่อเนื่อง ทำให้เกิดความแออัด กระทรวงคมนาคมจึงได้อนุมัติงบประมาณในการปรับปรุงท่าอากาศยานขอนแก่น วงเงิน 2,200 ล้านบาท ได้รับการอนุมัติเมื่อวันที่ 10 ตุลาคม พ.ศ. 2560 โดยแยกเป็น การก่อสร้างอาคารจอดรถหลังใหม่ 7 ชั้น และปรับปรุงอาคารจอดรถหลังเดิมให้สามารถรองรับรถยนต์ได้มากกว่า 1,200 คัน และอาคารผู้โดยสารเป็นอาคารเดิมแต่จะปรับปรุง และขยายขนาดตัวอาคารเก่าออกไป เป็น 45,500 ตารางเมตร โดยมีบันไดเลื่อนในปัจจุบันเป็นจุดกึ่งกลางของอาคารผู้โดยสารใหม่ เป็นอาคาร 3 ชั้น แบ่งเป็น
ซึ่งได้เริ่มก่อสร้างในวันที่ 23 กันยายน พ.ศ. 2561 โดยอาคารผู้โดยสารใหม่นี้จะสามารถรองรับให้บริการผู้โดยสารได้มากกว่า 5.5 ล้านคนต่อปี โดยจะแล้วเสร็จในปี 2564 ซึ่งจะเพิ่มความสามารถในการให้บริการเที่ยวบินพาณิชย์ รองรับเครื่องบินขนาดใหญ่ Airbus A330, Boeing 777 รวมไปถึงเครื่องบินขนาดกลาง อย่าง Airbus A320 และ Boeing 737 สำหรับการบินต่างประเทศ ซึ่งเมื่อแล้วเสร็จจะทำให้ท่าอากาศยานขอนแก่น มีสะพานเทียบเครื่องบินถึง 4 สะพาน กลายเป็นท่าอากาศยานขนาดใหญ่ และทันสมัยที่สุดของภาคตะวันออกเฉียงเหนือ
นอกจากนี้ กรมท่าอากาศยานยังได้ขอรับงบประมาณปี 2563 ในการขยายลานจอดอากาศยานและแท็กซี่เวย์ เพื่อให้สามารถรองรับอากาศยานเพิ่มขึ้นจาก 5 ลำ เป็น 11 ลำ ในเวลาเดียวกัน ซึ่งเริ่มก่อสร้างเมื่อต้นปีพ.ศ. 2565
การเดินทางสู่ท่าอากาศยาน
ท่าอากาศยานขอนแก่นตั้งอยู่ห่างจากทางหลวงแผ่นดินสาย 12 (ขอนแก่น – เลย) 2 กิโลเมตร ซึ่งห่างจากตัวเมืองไปทางทิศตะวันตกประมาณ 8 กิโลเมตร มีอาคารจอดรถหลังที่ 1 ซึ่งสูง 5 ชั้น สามารถจอดรถยนต์ได้ 480 คัน และบริเวณชั้น 2 และ 3 ได้จัดให้เป็นที่จอดรถจักรยานยนต์
มูน บลัดกูด
มูน บลัดกูด นางแบบ และนักแสดงหญิงชาวอเมริกันเชื้อสายเกาหลี มีชื่อเสียงจากบทบาทการแสดงเป็นนักบินเครื่องบินขับไล่ ในภาพยนตร์เรื่อง เทอร์มิเนเตอร์ ซาลเวชัน  ก่อนหน้านี้เธอเคยเป็นนักแสดงภาพยนตร์โทรทัศน์ ภาพยนตร์ดิสนีย์เรื่อง Eight Below เรื่อง Street Fighter: The Legend of Chun-Li และ Pathfinder: The Legend of the Ghost Warrior คู่กับคาร์ล เออร์บัน
มูน บลัดกูด เกิดที่เมืองแอนาไฮม์ แคลิฟอร์เนีย มารดาเป็นชาวเกาหลี บิดาเป็นชาวอเมริกันเชื้อสายดัตช์และไอริช เธอเคยเป็นสาวเชียร์ลีดเดอร์ของทีมลอสแอนเจลิส เลเกอรส์ และถ่ายแบบชุดบิกินีให้กับนิตยสารแมกซิมหลายครั้ง
ยิมนาสติกแทรมโพลีนชิงแชมป์โลก
ยิมนาสติกแทรมโพลีนและทัมบลิงชิงแชมป์โลก (Trampoline and Tumbling Gymnastics World Championships) เป็นการแข่งขันยิมนาสติกแทรมโพลีนระดับโลก ได้แก่ แทรมโพลีนมินิคู่และทัมบลิง เดิมจัดขึ้นทุกปีตั้งแต่ปี พ.ศ. 2507-2511 ความถี่ถูกเปลี่ยนเป็นทุก ๆ สองปีตั้งแต่ปี พ.ศ. 2513-2541 การบรรจุแทรมโพลีนเข้าร่วมการแข่งขันกีฬาโอลิมปิกจำเป็นต้องเปลี่ยนไปจัดการแข่งขันชิงแชมป์โลกเพื่อคัดเลือกผู้ผ่านเข้ารอบในปีก่อนการแข่งขันกีฬาโอลิมปิก โดยเริ่มตั้งแต่ปี พ.ศ. 2542
ตารางสรุปเหรียญตลอดกาล
นับถึง ยิมนาสติกแทรมโพลีนชิงแชมป์โลก 2019
การล้อมฌาโดวีล
การล้อมที่ฌาโดวีล เป็นการสู้รบที่เกิดขึ้นในเดือนกันยายน ค.ศ. 1961 ซึ่งมีกองกำลังทหารชาวไอริชจำนวนเพียงเล็กน้อยที่ทำหน้าที่ที่เป็นส่วนหนึ่งของปฏิบัติการของสหประชาชาติในคองโกหรือโอนุก (Opération des Nations Unies au Congo, ONUC) ได้ถูกปิดล้อมในเมืองเหมืองของฌาโดวีล (ปัจจุบันคือ ลีกาซี) โดยกองกำลังกาต็องกาที่จงรักภักดีต่อรัฐกาต็องกาที่แยกตัวออกมา การปิดล้อมได้เกิดขึ้นในช่วงเจ็ดวันของการเผชิญหน้าระหว่างโอนุกกับกองกำลังกาต็องกาในช่วงปฏิบัติการมอร์เธอร์ แม้ว่าทหารชาวไอริชจะต้านทานการโจมตีของกาต็องกาเป็นเวลาห้าวัน ในขณะที่กองกำลังบรรเทาวงล้อมของกองกำลังไอริช อินเดีย และสวีเดนได้พยายามที่จะช่วยเหลือพวกเขา แต่จนในที่สุด พวกเขาก็ถูกบังคับให้ยอมจำนน ต่อมาพวกเขาถูกจับเป็นเชลยเป็นเวลาหนึ่งเดือนจนได้รับการปล่อยตัวโดยไม่มีใครเสียชีวิต
เจ้าชายลูอี แฟร์ดีนันท์แห่งปรัสเซีย (ค.ศ. 1944–1977)
เจ้าชายลูอี แฟร์ดีนันท์ อ็อสคาร์ คริสทีอัน เจ้าชายแห่งปรัสเซีย (Louis Ferdinand Oskar Christian Prinz von Preußen) หรือนิยมเรียกว่า เจ้าชายลูอี แฟร์ดีนันท์ที่ 2 (Louis Ferdinand II) เป็นพระโอรสของเจ้าชายลูอี แฟร์ดีนันท์ เจ้าชายแห่งปรัสเซีย ทำให้มีศักดิ์เป็นพระราชปนัดดา(เหลน)ในจักรพรรดิวิลเฮ็ล์มที่ 2 แห่งเยอรมนี
พระประวัติ
เจ้าชายลูอี แฟร์ดีนันท์แห่งปรัสเซีย ประสูติเมื่อวันที่ 25 สิงหาคม ค.ศ. 1944 เป็นพระโอรสใน เจ้าชายลูอี แฟร์ดีนันท์ เจ้าชายแห่งปรัสเซีย และ แกรนด์ดัชเชสคิรา คิริลลอฟนาแห่งรัสเซีย พระองค์เป็นพระนัดดาใน เจ้าชายวิลเฮล์ม มกุฎราชกุมารแห่งปรัสเซีย และเป็นพระราชปนัดดาใน จักรพรรดิวิลเฮล์มที่ 2 แห่งเยอรมนี โดยทรงมีพระนามลำลองในพระประยูรญาติว่า ลูลู่ ในปี ค.ศ. 1967 อาสาเข้ารับราชการในกองทัพเยอรมันตะวันตก ( Bundeswehr ) โดยมีเป้าหมายเพื่อเป็นเจ้าหน้าที่สำรอง ในปี ค.ศ. 1972 ทรงเริ่มฝึกงานที่ธนาคารและยังคงรับราชการทางทหาร
เสกสมรส
พระองค์ทรงเสกสมรสกับ เคาน์เตสโดนาทาแห่งแคชเทล-รูเดนฮุสเซน เมื่อวันที่ 24 พฤษภาคม ค.ศ. 1975 โดยมีพระบุตร 2 พระองค์ดังนี้
ต่อมาทั้ง 2 ทรงหย่าขาดจากการ พระชายาได้เสกสมรสใหม่กับ ดยุกฟรีดริช ออกัสแห่งโอลเดนบูร์ก ซึ่งพระสวามีใหม่ของอีตพระชายาของพระองค์ทรงเคยเป็นอดีตพระสวามีใน เจ้าหญิงมารี ซิซิลแห่งปรัสเซีย พระเชษฐภคินีในพระองค์นั่นเอง และพระองค์ไม่เสกสมรสใหม่
สิ้นพระชนม์
ในปี ค.ศ. 1977 พระองค์ทรงมีส่วนเกี่ยวข้องกับอุบัติเหตุร้ายแรงระหว่างการซ้อมรบทางทหารเมื่อพระองค์ทรงถูกตรึงระหว่างรถสองคัน แม้ว่าขาของพระองค์ด้วนจากอุบัติเหตุ ต่อมาหลายสัปดาห์พระองค์ทรงทรมานกับการบาดเจ็บและสิ้นพระชนม์เมื่อวันที่เมื่อวันที่ 11 กรกฎาคม ค.ศ. 1977 ในเบรเมิน ขณะมีพระชันษา 32 ปี พระโอรสและพระธิดาของพระองค์นั้นได้ไปประทับอยู่กับ เจ้าชายลูอี แฟร์ดีนันท์ เจ้าชายแห่งปรัสเซีย พระบิดา และตำแหน่ง เจ้าชายพระประมุชแห่งปรัสเซีย จึงตกไปเป็นของพระโอรส คือ เจ้าชายกียอร์ก ฟรีดริช เจ้าชายแห่งปรัสเซีย เมื่อพระบิดาของพระองค์สิ้นพระชนม์ในปี ค.ศ. 1994
พิพิธภัณฑ์รถไฟมอสโก
พิพิธภัณฑ์รถไฟมอสโก เป็นพิพิธภัณฑ์แห่งหนึ่งในกรุงมอสโก ประเทศรัสเซีย เปิดใช้งานครั้งแรกในปี ค.ศ. 2011 เปิดใช้งานวันพุธ-วันอาทิตย์ เวลา 10-19 นาฬิกา โดยปิดทำการในวันจันทร์และวันอังคาร
พิพิธภัณฑ์รถไฟมอสโก มีชื่อเดิมคือ พิพิธภัณฑ์รถไฟศพของเลนิน เพื่อรำลึกถึงวลาดิเมียร์ เลนิน
แนวโอเดอร์–ไนเซอ
แนวโอเดอร์–ไนเซอ (Oder-Neiße-Grenze; granica na Odrze i Nysie Łużyckiej) คือพื้นฐานของแนวพรมแดนส่วนใหญ่ระหว่างประเทศเยอรมนีกับประเทศโปแลนด์ ส่วนใหญ่เลียบไปตามแม่น้ำเลาซิทเซอร์ไนเซอ (นือซาวูชึตสกา) และแม่น้ำโอเดอร์จนบรรจบกับทะเลบอลติกทางทิศเหนือ ส่วนที่ใกล้กับเมืองชแชชินกับเมืองชฟีนออุยช์แช
ก่อนสงครามโลกครั้งที่สอง ดินแดนของประเทศเยอรมนีที่ตั้งอยู่ทางตะวันออกของแนวโอเดอร์–ไนเซอ กินพื่นที่เกือบหนึ่งในสี่ของทั้งประเทศเยอรมนีในขณะนั้น อย่างไรก็ตาม เมื่อประเทศเยอรมนีพ่ายแพ้สงครามโลกครั้งที่สองในปี 1945 ก็จำต้องยกดินแดนทางตะวันออกของแนวโอเดอร์–ไนเซอให้แก่ประเทศโปแลนด์ที่อยู่ใต้อำนาจของสหภาพโซเวียต ตามผลของการประชุมพ็อทซ์ดัม
เจลีก ดิวิชัน 1 ฤดูกาล 2021
การแข่งขันฟุตบอล เจลีก ดิวิชัน 1 ฤดูกาล 2021 (หรือเป็นที่รู้จักในนาม เมะอิจิ ยะสุดะ เจ1 ลีก สำหรับเหตุผลด้านผู้สนับสนุน) เป็นฤดูกาลที่ 29 ของ เจลีก ดิวิชัน 1, ลีกอาชีพสูงสูดของญี่ปุ่นนับตั้งแต่การก่อตั้งในปี ค.ศ. 1993 ลีกจะเริ่มต้นในวันที่ 26 กุมภาพันธ์ ถึง 4 ธันวาคม ค.ศ. 2021
ผู้เล่นต่างชาติ
ณ ฤดูกาล 2021, ไม่มีข้อจำกัดอีกต่อไปถึงจำนวนผู้เล่นต่างชาติที่เซ็นสัญญา, แต่สโมสรสามารถลงทะเบียนผู้เล่นได้สูงสุดห้าคนสำหรับผู้เล่นที่มีแมตช์เดย์แมตช์เดียว. ผู้เล่นที่มาจากชาติหุ้นส่วนเจ.ลีก (ไทย, เวียดนาม, เมียนมาร์, มาเลเซีย, กัมพูชา, สิงคโปร์, อินโดนีเซีย และ กาตาร์) ได้รับการยกเว้นจากข้อจำกัดเหล่านี้
หนึ่งฟัดหนึ่ง ใหญ่ต่อใหญ่
หนึ่งฟัดหนึ่ง ใหญ่ต่อใหญ่ (The Forbidden Kingdom; 功夫之王) เป็นภาพยนตร์ที่เฉินหลงร่วมแสดงกับเจท ลีเป็นครั้งแรก โดยเฉินหลงรับบทเป็นไอ้หนุ่มหมัดเมาและชายชรา ส่วนเจท ลีรับบทเป็นซุนหงอคงกับนักบวชนอกลัทธิ (เป็นร่างแยกของซุนหงอคงซึ่งเป่าเส้นผมแยกร่างก่อนที่ร่างตัวเองจะกลายเป็นหิน) โดยภาพยนตร์เรื่องนี้ ผู้จัดทำได้ดัดแปลงเนื้อหาบางส่วนจากวรรณกรรมอมตะของจีนเรื่องไซอิ๋วด้วยนั่นเอง
การสร้าง
การสร้างเริ่มต้นขึ้นในช่วงวันที่ 1 พฤษภาคม ค.ศ. 2007 ในพื้นที่โดยรอบทะเลทรายโกบีในประเทศมองโกเลีย
การตอบรับด้านบ็อกซ์ออฟฟิศ
หนึ่งฟัดหนึ่ง ใหญ่ต่อใหญ่ ทำรายได้รวมทั่วโลกที่ 127,906,624 ดอลลาร์สหรัฐ โดยแบ่งออกเป็น 52,075,270 ดอลลาร์สหรัฐในสหรัฐอเมริกา และ 75,831,354 ดอลลาร์สหรัฐในภูมิภาคอื่น ๆ ในการเปิดตัววันหยุดสุดสัปดาห์ที่สหรัฐอเมริกาและแคนาดา ภาพยนตร์เรื่องนี้ทำรายได้ 21,401,121 ดอลลาร์สหรัฐในโรงภาพยนตร์ 3,151 แห่ง โดยได้รับการจัดให้อยู่ในบ็อกซ์ออฟฟิศอันดับ 1 ช่วงสุดสัปดาห์ โดยทำรายได้เฉลี่ยจากโรงภาพยนตร์แต่ละแห่งที่ 6,792 ดอลลาร์สหรัฐ
ไส้ตรง
ไส้ตรง (อังกฤษ: rectum) เป็นส่วนสุดท้ายของลำไส้ใหญ่ในมนุษย์และสัตว์เลี้ยงลูกด้วยนมบางชนิด ไส้ตรงของมนุษย์โตเต็มวัยมีความยาวประมาณ 12 ซม. และเริ่มจากจุดต่อลำไส้ส่วนปลายกับไส้ตรง (rectosigmoid junction) ในระดับกระดูกสันหลังส่วนกระเบนเหน็บที่ 3 (third sacral vertebra) หรือขอบนูนของกระดูกกระเบนเหน็บ (sacral promontory) แล้วแต่ความหมายที่ใช้ มีการโป่งเล็กน้อยตรงช่วงท้ายเรียกว่า rectal ampulla และสิ้นสุดที่ anorectal ring หรือเส้นเพ็กทิเนท (pectinate line) แล้วแต่จะตีความ ในมนุษย์ ไส้ตรงตามด้วยช่องทวารก่อนช่องทางเดินอาหารจะจบลงที่ปากทวารหนัก (anal verge)
130
130 เป็น จำนวนธรรมชาติ อยู่ถัดจาก 129 (หนึ่งร้อยยี่สิบเก้า) และอยู่ก่อนหน้า 131 (หนึ่งร้อยสามสิบเอ็ด)
ฟังก์
ฟังก์ (funk) เป็นแนวเพลงชนิดหนึ่งเกิดขึ้นในช่วงกลางถึงปลายทศวรรษที่ 1960 เมื่อนักดนตรีชาวแอฟริกัน-อเมริกัน ได้รวมเพลงแนวโซล เข้ากับโซลแจ๊ส และอาร์แอนด์บี ให้มีจังหวะ สามารถเต้นรำได้ เกิดแนวเพลงชนิดใหม่ ฟังก์ได้ลดความเด่นของเมโลดี้และความกลมกลืนลง และนำจังหวะสนุกสนานเพิ่มขึ้นด้วยเบสอิเล็กทรอนิกและกลองให้ชัดขึ้น ไม่เหมือนกับเพลงอาร์แอนด์บีหรือโซล ที่มีการเปลี่ยนคอร์ดหลายครั้ง เพลงฟังก์มักจะมีคอร์ดเดียว
ฟังก์ประกอบด้วยจังหวะของเครื่องดนตรีอย่าง กีตาร์ไฟฟ้า เบสไฟฟ้า แฮมมอนด์ออร์แกน และกลอง เล่นในจังหวะที่เกาะเกี่ยวกัน วงฟังก์มักจะมีเครื่องเป่าอยู่ด้วย อย่าง แซกโซโฟน ทรัมเป็ต หรือในบางครั้งก็มี ทรอมโบน
ผู้มีอิทธิพลต่อดนตรีฟังก์ เช่น เจมส์ บราวน์, ชากา คาน (Queen of Funk) ,สลาย แอนด์ เดอะ แฟมิลี สโตน, จอร์จ คลินตัน แอนด์ พาร์ไลเมน-ฟังก์คาเดลิก,เคอร์ติส เมฟิลด์, เดอะ เมเตอร์ส,เดอะ ฟังก์ บราเตอร์ส, บูทซี คอลลินส์ และ พรินซ์ วงดนตรีที่เป็นที่รู้จักในทศวรรษที่ 1970 อย่าง เอิร์ธ, วินด์แอนด์ไฟร์ ,ทาวเวอร์ ออฟ พาวเวอร์, คอมโมดอร์ส และคูลแอนด์เดอะแก๊ง ที่โด่งดังหลายๆ วง ก็เล่นเพลงในแนวดิสโก้และโซลด้วย
ดนตรีฟังก์ได้มีการพัฒนาอย่างมากในช่วงทศวรรษที่ 1970 ในช่วงที่ดนตรีดิสโก้โด่งดัง มีความนิยมในการใช้ท่อมแซมเปิ้ลของดนตรีฟังก์ในดนตรีฮิปฮอป และฟังก์ยังมีอิทธิพลต่อแนวดนตรี โก-โก ฟังก์อย่างมีอิทธิพลต่อเพลงแนวนิวเวฟและโพสต์พังก์บ้าง
พระพุทธสิกขีทศพลที่ 1
พุทธศาสนิกชนบางกลุ่มในประเทศไทยเชื่อว่า พระพุทธสิกขีทศพลที่ 1 หรือ สมเด็จองค์ปฐม คือพระพุทธเจ้าที่ตรัสรู้พระอนุตรสัมมาสัมโพธิญาณเป็นพระองค์แรกในโลก เมื่ออสงไขยนับไม่ถ้วนก่อนหน้าพระโคตมพุทธเจ้าซึ่งเป็นพระพุทธเจ้าพระองค์ปัจจุบัน ข้อมูลเกี่ยวกับพระพุทธเจ้าพระองค์นี้ไม่ปรากฏในพระไตรปิฎกทั้งของนิกายเถรวาทและมหายาน
ที่มาแห่งพุทธประวัติ
พุทธประวัติของพระพุทธสิกขีทศพลที่ 1 นั้น มาจากคำบอกเล่าของพระสงฆ์ฝ่ายวิปัสสนาธุระ เช่น
การบำเพ็ญบารมี
พระพุทธสิกขีทศพลที่ 1 ทรงใช้เวลาอันยาวนานถึง 40 อสงไขยกัปในการบำเพ็ญพระบารมีเป็นพระโพธิสัตว์ เพื่อแสวงหาพระโพธิญาณ ด้วยพระองค์เอง ทรงใช้เวลาอันยาวนานในการบำเพ็ญพระบารมี เนื่องจากพระพุทธองค์เป็นพระพุทธเจ้าพระองค์แรก จึงไม่มีแบบอย่างที่จะให้พระพุทธองค์ได้ศึกษาเป็นแนวทางในการปฏิบัติเพื่อ บรรลุ พระโพธิญาณ
สมัยที่พระพุทธสิกขีทศพลที่ 1 ได้ทรงอุบัติในโลกมนุษย์ ในเวลานั้น คนมีอายุขัยประมาณ 8 หมื่นปี พระพุทธองค์ทรงออกผนวช เมื่อพระชนมายุได้ 4 หมื่นปี หลังจากผนวชแล้วเป็นเวลาอีก 2 หมื่น ปี จึงได้ทรงบรรลุพระอนุตรสัมมาสัมโพธิญาณเป็นสมเด็จพระสัมมาสัมพุทธเจ้าพระองค์แรกของโลก ทรงสั่งสอนเวไนยสัตว์ อีกประมาณ 2 หมื่นปี จึงเสด็จดับขันธปรินิพพาน
จอห์น สไตน์เบ็ก
จอห์น เอินสต์ สไตน์เบ็ก จูเนียร์ (John Ernst Steinbeck, Jr.; พ.ศ. 2445-2511) นักประพันธ์นวนิยายและนักเขียนเรื่องสั้นชาวอเมริกัน เกิดที่ ซาลีนาส รัฐแคลิฟอร์เนีย ได้รับรางวัลรางวัลพูลิตเซอร์ ค.ศ. 1940 (พ.ศ. 2484) และรางวัลโนเบลสาขาวรรณกรรม ประจำปี ค.ศ. 1962 (พ.ศ. 2505)
ดาวรุ่ง ชูวัฒนะ
ดาวรุ่ง ชูวัฒนะ มีชื่อจริงคือ สุพล สีแดงน้อย เกิดวันที่ 1 เมษายน พ.ศ. 2512 ที่อำเภอน้ำปาด จังหวัดอุตรดิตถ์ สถิติการชกทั้งหมด 71 ครั้ง ชนะ 61 (น็อค 36) เสมอ 3 แพ้ 7
ประวัติ
เมื่อวีระพลได้เสียแชมป์โลกแก่ นานา คอนาดู นักมวยชาวกานาในต้นปี พ.ศ. 2539 ดาวรุ่งในครั้งนี้ซึ่งมีนายชัยภักดิ์ ศิริวัฒน์ เป็นผู้สนับสนุน จึงได้มีโอกาสชิงแชมป์โลกอีกครั้งในครั้งที่สอง และก็เป็นฝ่ายเอาชนะคอนาดูไปได้ จากนั้นจึงได้ป้องกันตำแหน่งไว้ครั้งหนึ่งอย่างจืดชืด ที่จังหวัดสตูล และเมื่อเดินทางไปป้องกันตำแหน่งแชมป์โลกกับ นานา คอนาดู คู่ปรับเก่าที่สหรัฐอเมริกา ก็แพ้น็อกไปในยกที่ 7 อย่างหมดท่า ชนิดที่โดนชกหน้าคว่ำลงกองกับพื้นเวที
หลังแขวนนวม ดาวรุ่งไม่ได้กลับขึ้นเวทีมาชกมวยหรือยุ่งเกี่ยวกับวงการมวยอีกเลยเหมือนอดีตแชมป์โลกหลายคน โดยได้รับราชการเป็นทหารอากาศชั้นประทวน ในตำแหน่งพลขับและช่างเครื่อง สังกัดหน่วยบัญชาการทหารพัฒนา กองบัญชาการกองทัพไทย โดยมียศสูงสุดเป็น พันจ่าอากาศเอก (พ.อ.อ.) ปัจจุบันได้ลาออกจากราชการ เป็นเจ้าหน้าที่ประจำเทศบาลจังหวัดอุตรดิตถ์
สหโรงแรมไทยและการท่องเที่ยว
ประวัติ
บริษัท สหโรงแรมไทยและการท่องเที่ยว จำกัด เกิดขึ้นจากแนวความคิดในการปรับปรุงพัฒนาบ้านเมือง หลังภัยสงครามโลกครั้งที่สอง ในรัฐบาลของจอมพล ป. พิบูลสงคราม นายกรัฐมนตรี ซึ่งในขณะนั้น พลโท ประยูร ภมรมนตรี รัฐมนตรีว่าการกระทรวงการคลัง ได้เสนอให้มีการก่อสร้างโรงแรมขนาดใหญ่ในกรุงเทพมหานคร เมื่อปี พ.ศ. 2495 เพื่อเตรียมรองรับการประชุมสหภาพรัฐสภา สมัยที่ 45 ในปี พ.ศ. 2499 คณะรัฐมนตรี จึงมีมติเห็นชอบให้จัดตั้งบริษัทจำกัดขึ้น เพื่อเป็นองค์กรดำเนินการจัดตั้งโรงแรมดังกล่าว โดยมีชื่อว่า "บริษัทสหโรงแรมไทยและการท่องเที่ยว จำกัด" มีชื่อภาษาอังกฤษว่า "The Syndicate of Thai Hotels and Tourists Enterprises Limited" จดทะเบียนเมื่อวันที่ 26 มีนาคม พ.ศ. 2496 โดยมีผู้เริ่มการตั้งบริษัท 8 คน คือ พลตำรวจเอก เผ่า ศรียานนท์ พลโท ประยูร ภมรมนตรี โชติ คุณะเกษม สัญญา ยมะสมิต พันตรี รักษ์ ปันยารชุน พลตรี ไชย ประทีปะเสน ศุจิน ลพานุกรม และหม่อมราชวงศ์เฉลิมลาภ ทวีวงษ์
ในระยะแรกจะใช้พื้นที่บริเวณสวนลุมพินี เป็นสถานที่ก่อสร้างแต่ถูกยับยั้งเนื่องจากเป็นการขัดพระราชประสงค์ของ พระบาทสมเด็จพระมงกุฎเกล้าเจ้าอยู่หัว ซึ่งได้พระราชทานให้เป็นสวนสาธารณะ ต่อมารัฐบาลได้รับโอนที่ดินบริเวณแยกราชประสงค์ ซึ่งสำนักงานทรัพย์สินส่วนพระมหากษัตริย์ เป็นผู้ให้บริษัทโรงแรมพระนคร จำกัด กู้เงินซื้อสำหรับสร้างโรงแรม แต่ไม่สามารถตกลงเจรจากันได้ รัฐบาลจึงได้ซื้อที่ดินดังกล่าวมูลค่า 6.6 ล้านบาท โดยแบ่งเป็นหุ้นให้สำนักงานทรัพย์สินส่วนพระมหากษัตริย์ จำนวน 5 ล้านบาท และชำระเป็นเงิน 1.6 ล้านบาท
บริษัทสหโรงแรมไทยฯ ได้ดำเนินการก่อสร้างอาคารโรงแรมสูง 4 ชั้น ด้วยเงินงบประมาณ 75 ล้านบาท มีจำนวนห้องพัก 250 ห้อง โดยใช้ชื่อว่า "โรงแรมเอราวัณ" เปิดดำเนินการครั้งแรกเมื่อวันที่ 9 พฤศจิกายน พ.ศ. 2499 โดยมีจอมพล ป.พิบูลสงคราม เป็นประธานในพิธีเปิด หลังจากนั้นในปี พ.ศ. 2522 บริษัทฯ ได้ศึกษาแนวทางในการปรับปรุงโครงสร้างโรงแรม กระทั่งคณะรัฐมนตรี มีมติเมื่อวันที่ 26 กุมภาพันธ์ พ.ศ. 2528 ให้กระทรวงการคลัง ดำเนินการปรับปรุงกิจการโรงแรมเอราวัณ โดยการร่วมทุนกับภาคเอกชน ซึ่งบริษัทที่ได้เข้าร่วมทุนในครั้งนั้นคือ บริษัท อัมรินทร์ดิเวลลอปเม้นท์ จำกัด โดยมีการแถลงข่าวร่วมทุน เมื่อวันที่ 9 พฤศจิกายน พ.ศ. 2530 จัดตั้งบริษัท โรงแรมเอราวัณ จำกัด (มหาชน) เป็นบริษัทร่วมทุน และปิดกิจการโรงแรมเอราวัณ เมื่อวันที่ 2 มกราคม พ.ศ. 2531
กระทั่งบริษัท โรงแรมเอราวัณ จำกัด (มหาชน) ได้ดำเนินการเปิดบริการใหม่ เมื่อวันที่ 3 ธันวาคม พ.ศ. 2534 โดยใช้ชื่อว่า "โรงแรมแกรนด์ ไฮแอท เอราวัณ" เป็นโรงแรมระดับ 5 ดาว สูง 22 ชั้น
การดำเนินงาน
บริษัท สหโรงแรมไทยและการท่องเที่ยว จำกัด มีกระทรวงการคลัง เป็นผู้ถือหุ้นใหญ่ ร้อยละ 84.08 รองลงมาคือ บริษัท ทุนลดาวัลย์ จำกัด (ร้อยละ 12.5) และบริษัท การบินไทย จำกัด (มหาชน) (ร้อยละ 1.25)
บริษัทฯ มีรายได้จากการให้เช่าที่ดินบริเวณแยกราชประสงค์ ถนนราชดำริ มูลค่าปีละ 10.92 ล้านบาท
เขาเมรอน
เขาเมรอน (הַר מֵירוֹן, Har Meron; جبل الجرمق, Jabal al-Jarmaq; Mount Meron) เป็นภูเขาในภูมิภาคกาลิลีตอนบน ประเทศอิสราเอล เป็นพื้นที่ที่มีความสำคัญในศาสนายิว
ในปี 1965 พื้นที่ขนาด 84000 ดูนาม ของเขาเมรอนได้รับการประกาศเป็นเขตอนุรักษ์ และต่อมาในปี 2005 ได้เพิ่มพื้นที่เข้าไปอีก 1199 ดูนาม ภูเขานี้เป็นพื้นที่อนุรักษ์ที่ตั้งอยู่สูงที่สุดในประเทศอิสราเอลด้วยความสูงจากระดับน้ำทะเล 1208 เมตร และเป็นพื้นที่อนุรักษ์ที่ใหญ่ที่สุดในภาคเหนือของประเทศ
หมู่บ้านเมรอนและที่ฝังศพของแรบไบ ชีมอน บาร์ โยชาย (Shimon bar Yochai) ตั้งอยู่บนเขาเมรอน และเป็นสถานที่สำคัญทางความเชื่อของชาวยิว
คอนเสิร์ตทัวร์เดนเจอรัสลีอินเลิฟ
คอนเสิร์ตทัวร์เดนเจอรัสลีอินเลิฟ (Dangerously In Love Tour) คือคอนเสิร์ตทัวร์เดี่ยวครั้งแรกของบียอนเซ่ เพลงที่ได้ทำการแสดงนั้นมาจากอัลบั้มเดี่ยวอัลบั้มแรกของเธอ เดนเจอรัสลีอินเลิฟ ซึ่งคอนเสิร์ตทัวร์นี้ได้จัดทำการแสดงเพียงแค่ในยุโรปเท่านั้น
การแพร่ภาพและการบันทึกภาพ
ในวันที่ 10 พฤศจิกายน พ.ศ. 2546 โนวส์ได้ทำการแสดงที่ Wembley Arena ใน ลอนดอน,สหราชอาณาจักร โดยต่อมาได้บันทึกการแสดงครั้งนี้ไว้ใน CD และ DVD ซึ่งออกวางจำหน่ายในเดือนเมษายน ค.ศ. 2004.
ปักหมุดรักฉุกเฉิน
ปักหมุดรักฉุกเฉิน (Crash Landing on You) เป็นละครโทรทัศน์เกาหลีใต้ ค.ศ. 2019–2020 ประพันธ์โดยพัค จี-อึน กำกับโดยอี ช็อง-ฮโย และนำแสดงโดยฮย็อน บิน, ซน เย-จิน, ซอ จี-ฮเย และคิม จ็อง-ฮย็อน เป็นเรื่องราวเกี่ยวกับนักธุรกิจหญิงชาวเกาหลีใต้ที่ประสบความสำเร็จ และเป็นทายาทมหาเศรษฐี ซึ่งขณะที่เธอเล่นร่มร่อนใกล้กรุงโซล ประเทศเกาหลีใต้ ได้ถูกพายุพัดตกลงในเขตปลอดทหารเกาหลี (DMZ) และได้พบเจ้าหน้าที่ทหารเกาหลีเหนือ ซึ่งเป็นบุตรชายผู้อำนวยการ GPB ในกองทัพประชาชนเกาหลี ที่พยายามช่วยซ่อนตัวเธอไว้ เมื่อเวลาผ่านไป พวกเขาตกหลุมรักกัน แม้ว่าจะมีการแบ่งแยกและขัดแย้งระหว่างประเทศของตนก็ตาม
ละครเรื่องนี้ออกอากาศทางช่องทีวีเอ็นในเกาหลีใต้ และบนเน็ตฟลิกซ์ทั่วโลก ตั้งแต่วันที่ 14 ธันวาคม ค.ศ. 2019 ถึง 16 กุมภาพันธ์ ค.ศ. 2020 เป็นละครที่มีเรตติงสูงสุดของทีวีเอ็นและเป็นละครโทรทัศน์ของเกาหลีใต้ที่มีเรตติงสูงสุดเป็นอันดับสี่ในประวัติศาสตร์เคเบิลทีวี
เรื่องย่อ
ยุน เซ-รี (ซน เย-จิน) นักธุรกิจหญิงชาวเกาหลีใต้ที่ประสบความสำเร็จ และทายาททายาทของมหาเศรษฐี วันหนึ่งขณะที่กำลังเล่นร่มร่อนในกรุงโซล ได้เกิดพายุทอร์นาโดและพัดเธอออกนอกเส้นทาง เป็นผลให้ต้องลงจอดฉุกเฉินแล้วมาตกลงในเขตพื้นที่ในเขตปลอดทหารเกาหลี ประเทศเกาหลีเหนือ จนได้มาพบกับรี ช็อง-ฮย็อก (ฮย็อน บิน) เป็นสมาชิกของชนชั้นสูงของเกาหลีเหนือและเป็นกัปตันในกองทัพประชาชนเกาหลี ขณะที่เขากำลังลาดตระเวนได้พบกับยุน เซ-รี และพยายามช่วยซ่อนตัวเธอไว้ โดยเฉพาะกับโช ช็อล-กัง (โอ มัน-ซ็อก) ที่พยายามจะเปิดโปงเขา เมื่อพวกเขาได้ใช้เวลาด้วยกัน จึงเกิดตกหลุมรักกัน
เพลงประกอบละคร
รายการต่อไปนี้เป็นรายการเพลงอย่างเป็นทางการของอัลบั้ม แครชแลนดิงออนยู (ออริจินัลเทเลวิชันซาวด์แทร็ก) แทร็กที่ไม่มีการระบุผู้แต่ง เนื้อร้องและผู้แต่งคือ โน้ตเพลงของละคร ศิลปินที่ระบุสำหรับแทร็กเหล่านี้เป็นผู้แต่งเพลงเอง  ซิงเกิลที่รวมอยู่ในอัลบั้มวางจำหน่ายตั้งแต่วันที่ 15 ธันวาคม ค.ศ. 2019 ถึง 16 กุมภาพันธ์ ค.ศ. 2020 *
ฟาโรห์ฮอร์-อฮา
ฟาโรห์ฮอร์-อฮา ทรงเป็นฟาโรห์องค์ที่ 2 แห่งราชวงศ์ที่ 1 ทรงปกครองอียิปต์ในช่วง 3,100 ปีก่อนคริสต์ศักราช
พระนาม
พระนาม ฮอร์-อฮา ที่ใช้กันโดยทั่วไปเป็นพระนามฮอรัสของฟาโรห์ ซึ่งมีชื่อเต็มว่า ฮอรัส-อฮา หมายถึง ฮอรัสนักสู้
ทฤษฎี
มีทฤษฎีบางส่วนเกี่ยวกับฮอร์-อฮาที่มีการโต้แย้ง โดยบางส่วน เชื่อว่าพระองค์เป็นคนเดียวกันกับฟาโรห์เมเนสในตำนานที่รวมอียิปต์เป็นหนึ่ง ในขณะที่บางส่วนอ้างว่าพระองค์เป็นพระโอรสในฟาโรห์นาร์เมอร์ที่รวมอียิปต์เป็นหนึ่ง นาร์เมอร์กับเมเนสอาจเป็นฟาโรห์องค์เดียวกันที่มีชื่อเรียกมากกว่าหนึ่งแบบ ถึงกระนั้น มีหลักฐานทางประวัติศาสตร์ในสมัยนั้นมากพอที่จะให้นาร์เมอร์เป็นฟาโรห์ผู้รวมอียิปต์องค์แรก (ดูแผ่นนาร์เมอร์) และฮอร์-อฮาเป็นพระราชโอรสและทายาทผู้สืบทอด
กัลมูดุก
กัลมูดุก (جلمدج; Galmudugh) มีชื่ออย่างเป็นทางการว่า รัฐกัลมูดุกแห่งโซมาเลีย (Dowlad Goboleedka Galmudug ee Soomaaliya) เป็นรัฐสมาชิกสหพันธ์ในโซมาเลียกลาง โดยมีษุซะมะเร็บเป็นเมืองหลวง กัลมูดุกมีพรมแดนทางทิศเหนือติดกับรัฐพุนต์แลนด์แห่งโซมาเลีย ทางทิศตะวันตกติดกับภูมิภาคโซมาเลียในเอธิโอเปีย ทางทิศตะวันออกติดกับมหาสมุทรอินเดีย และทางทิศใต้ติดกับรัฐเฮอร์ชาเบ็ลล์แห่งโซมาเลีย
ภาษาทางการ
กัลมูดุกใช้ภาษาโซมาเลียและภาษาอาหรับเป็นภาษาทางการ
ธนาธร จึงรุ่งเรืองกิจ
ธนาธร จึงรุ่งเรืองกิจ (เกิด 25 พฤศจิกายน พ.ศ. 2521) ชื่อเล่น เอก เป็นนักธุรกิจ นักเคลื่อนไหวทางการเมืองและนักการเมืองชาวไทย อดีตสมาชิกสภาผู้แทนราษฎรแบบบัญชีรายชื่อสังกัดพรรคอนาคตใหม่และเขาดำรงตำแหน่งรองประธานกรรมการบริหารกลุ่มบริษัทไทยซัมมิทตั้งแต่ พ.ศ. 2545
เขาตัดสินใจเข้าสู่การเมืองเมื่อ พ.ศ. 2561 เป็นผู้ร่วมก่อตั้งพรรคอนาคตใหม่ และดำรงตำแหน่งหัวหน้าพรรคคนแรก พรรคการเมืองของเขามีแนวนโยบายก้าวหน้าซึ่งได้รับความนิยมสูงในหมู่เยาวชน หลังการยุบพรรคอนาคตใหม่ใน พ.ศ. 2563 เขาตั้งคณะก้าวหน้าเพื่อสานต่อแนวคิดของพรรค
ปฐมวัยและครอบครัว
ธนาธร จึงรุ่งเรืองกิจเกิดเมื่อวันที่ 25 พฤศจิกายน พ.ศ. 2521 ที่กรุงเทพมหานคร เขาเกิดในครอบครัวพ่อค้าเชื้อสายจีนแต้จิ๋ว มีชื่อเล่นว่า เอก เป็นบุตรคนที่ 2 ในจำนวนพี่น้องทั้งหมด 5 คน ของพัฒนากับสมพร จึงรุ่งเรืองกิจ บิดาพัฒนาเป็นผู้ก่อตั้งกลุ่มบริษัทไทยซัมมิท
เขาจบการศึกษาระดับประถมถึงมัธยมต้นจากโรงเรียนเซนต์ดอมินิก มัธยมปลายจากโรงเรียนเตรียมอุดมศึกษา และเข้าศึกษาต่อในภาควิชาวิศวกรรมเครื่องกล หลักสูตรวิศวกรรมศาสตรบัณฑิตสองสถาบัน (หลักสูตรนานาชาติ) คณะวิศวกรรมศาสตร์ มหาวิทยาลัยธรรมศาสตร์ และมหาวิทยาลัยนอตทิงแฮม ประเทศอังกฤษ ขณะเรียนปริญญาตรีเขาเริ่มสนใจกิจกรรมนักศึกษา จนกระทั่งใน พ.ศ. 2542 ธนาธรได้รับเลือกเป็นอุปนายกองค์การนักศึกษามหาวิทยาลัยธรรมศาสตร์ (อมธ.) และใน พ.ศ. 2543 ได้รับเลือกเป็นรองเลขาธิการสหพันธ์นิสิตนักศึกษาแห่งประเทศไทย (สนนท.)
ด้วยความสนใจในบ้านเมืองรวมทั้งแนวคิดและทฤษฎีเสรีนิยมเขาจึงตัดสินใจศึกษาต่อในระดับปริญญาโท สาขาเศรษฐศาสตร์การเมือง ที่จุฬาลงกรณ์มหาวิทยาลัย นอกจากนี้ยังได้ศึกษาต่อในระดับปริญญาโทใบที่ 2 สาขาการเงินโลกที่มหาวิทยาลัยวิทยาศาสตร์และเทคโนโลยีฮ่องกงและมหาวิทยาลัยนิวยอร์ก และศึกษาต่อปริญญาโทใบที่ 3 สาขากฎหมายธุรกิจระหว่างประเทศ ที่มหาวิทยาลัยแซงต์ กาลเลิน ประเทศสวิตเซอร์แลนด์
เมื่อสำเร็จการศึกษา เขาเข้าทำงานในองค์การนอกภาครัฐกลุ่มเพื่อนประชาชน (FOP) ได้พักหนึ่ง เขายังแสดงความเห็นทางการเมืองผ่านสื่ออยู่เป็นระยะ ๆ ทั้งยังเปิดเผยด้วยว่ามีความคิดที่จะเล่นการเมือง
การเคลื่อนไหวทางสังคม
ระหว่างที่เรียนอยู่ ณ มหาวิทยาลัยธรรมศาสตร์ เขาร่วมในกิจกรรมด้านสิทธิมนุษยชนและความเป็นธรรมทางสังคม ใน พ.ศ. 2543 ขณะร่วมเรียกร้องสิทธิกับกลุ่มสมัชชาคนจน ปะทะกับเจ้าหน้าที่ตำรวจบริเวณหน้าทำเนียบรัฐบาล จนตัวเองได้รับบาดเจ็บเล็กน้อย เมื่อขึ้นชั้นปีที่ 3 เขาศึกษาต่อที่มหาวิทยาลัยนอตทิงแฮม ประเทศอังกฤษ เขาเริ่มศึกษาทฤษฎีของคาร์ล มากซ์ และวลาดีมีร์ เลนิน เขาได้เข้าร่วมกลุ่ม Socialist Worker Student Society ซึ่งเป็นองค์กรจัดตั้งระดับนักศึกษาในอังกฤษ หลังสำเร็จการศึกษา เขาได้กลับมาทำงานกับองค์การนอกภาครัฐในประเทศไทยได้ราวครึ่งปี ต่อมาบิดาของเขาเสียชีวิตจากโรคมะเร็งใน พ.ศ. 2545
เขามีศักดิ์เป็นหลานอาของสุริยะ จึงรุ่งเรืองกิจ อดีตรองนายกรัฐมนตรี รัฐมนตรีว่าการกระทรวงอุตสาหกรรม ธนาธรและสุริยะให้สัมภาษณ์หลายครั้งว่าทั้งสองมีความเห็นทางการเมืองต่างกันตั้งแต่สมัยธนาธรยังเป็นนักศึกษา เพราะธนาธรไม่เห็นด้วยกับโครงการท่อส่งก๊าซไทย-มาเลย์ เป็นอย่างมากเพราะจะทำให้ประเทศไทยเสียผลประโยชน์อย่างมหาศาล นำไปสู่ความขัดแย้งกับสุริยะ ซึ่งเป็นรัฐมนตรีในรัฐบาลทักษิณ ชินวัตร ขณะนั้น ใน พ.ศ. 2561 สุริยะที่ไปเข้าพรรคพลังประชารัฐ กล่าวถึงธนาธรว่า “ถ้าคุณพ่อเขาไม่เสีย ทุกวันนี้เขาคงไปเดินสายเอ็นจีโอ สมัยที่เขายังเรียนอยู่ บางทีซีเอ็นเอ็นออกข่าวเรื่องการต่อต้านอะไร คุณจะได้เห็นธนาธรโผล่ไปหมดแหละครับ ต่างประเทศก็ด้วย เพราะจริง ๆ เขาอยากจะเห็นโลกที่สมบูรณ์แบบ ขอสรุปว่าคุณธนาธรเป็นคนดี เป็นคนแบบนี้ของเขามาตั้งแต่เรียน”
พ.ศ. 2545 เอก ธนาธร จึงรุ่งเรื่องกิจ และเพื่อน, ต๋อม ชัยธวัช และปุ๊ (ธนาพล อิ๋วสกุล) ได้ลงขันตั้ง “สำนักพิมพ์ฟ้าเดียวกัน” เพื่อผลิตวารสารฟ้าเดียวกัน ตอนนั้น อุเชนทร์ เรียนปริญญาโทอยู่ธรรมศาสตร์ ก็มาร่วมด้วยช่วยเขียน ซึ่งหนังสือพิมพ์ ผู้จัดการ กล่าวหาว่าเนื้อหาส่วนใหญ่โจมตีสถาบันพระมหากษัตริย์
หนังสือพิมพ์ คมชัดลึก ลงว่า 10 เมษายน พ.ศ. 2553 ธนาธร จึงรุ่งเรื่องกิจเข้าร่วมการชุมนุมของกลุ่ม นปช. ที่สี่แยกคอกวัว
การทำงานทางธุรกิจ
หลังเรียนจบเขาเกือบเดินทางไปเริ่มทำงานด้านการพัฒนาเยาวชนของสหประชาชาติที่ประเทศแอลจีเรียอยู่แล้ว แต่บิดาเสียชีวิต ทำให้เขาเข้ารับตำแหน่งรองประธานกรรมการบริหารกลุ่มบริษัทไทยซัมมิททันทีด้วยอายุ 23 ปีในขณะนั้น
ตั้งแต่เขาเริ่มเข้าไปบริหารธุรกิจ กลุ่มบริษัทไทยซัมมิทได้เติบโตขึ้นอย่างมาก จากรายได้ 16,000 ล้านบาท เพิ่มขึ้นเป็นรายได้ 80,000 ล้านบาท เขาทำให้ธุรกิจครอบครัวกลายเป็นกลุ่มบริษัทระดับโลกที่มีโรงงานผลิตใน 7 ประเทศยักษ์ใหญ่ทั่วโลก รวมจำนวนพนักงานมากถึงราว 16,000 คน
ข้อตกลงทางธุรกิจที่สำคัญ เช่นกรณีที่เกิดขึ้นใน พ.ศ. 2548 เมื่อเขาได้ดีลเป็นผู้ผลิตตัวถังรถยนต์ให้บริษัทเทสลา (Tesla) บริษัทสัญชาติอเมริกัน จำนวน 500,000 คันต่อปี คิดเป็นกำไร 5,980 ล้านบาท จากข้อตกลงนี้ กลุ่มบริษัทไทยซัมมิทขยายฐานการผลิตกว้างไกลออกไปอีก ด้วยการเปิดโรงงานในสหรัฐ และใน พ.ศ. 2552 ไทยซัมมิทโดยการนำของนายธนาธรก็ได้ตัดสินใจซื้อ โอกิฮาระ (Ogihara) บริษัทสัญชาติญี่ปุ่นผู้ผลิตแบบพิมพ์ชิ้นส่วนยานยนต์ใหญ่ที่สุดในโลก
เขายังได้รับตำแหน่งประธานสภาอุตสาหกรรมจังหวัดนครนายก ตั้งแต่ พ.ศ. 2550–2554 และเขายังเป็นคนที่อายุน้อยที่สุดที่ได้รับเลือกให้เป็นเลขาธิการสมาคมผู้ผลิตชิ้นส่วนยานยนต์ไทย ระหว่าง พ.ศ. 2550–2553 ธนาธรยังมีรายชื่ออยู่ในบอร์ดพัฒนากลุ่มอุตสาหกรรม ของสำนักงานพัฒนาวิทยาศาสตร์และเทคโนโลยีแห่งชาติอีกด้วย
ในเดือนพฤษภาคม พ.ศ. 2561 เขาลาออกอย่างเป็นทางการเพื่อทำงานทางการเมืองภายใต้บทบาทหัวหน้าพรรคอนาคตใหม่ ซึ่งเขาเคยให้สัมภาษณ์ว่า จะยึดมั่นงานการเมืองอย่างเดียวนับจากนี้ และจะไม่กลับไปทำธุรกิจอีก
พรรคอนาคตใหม่
วันที่ 15 มีนาคม พ.ศ. 2561 ธนาธร จึงรุ่งเรืองกิจ และ รศ. ปิยบุตร แสงกนกกุล อาจารย์คณะนิติศาสตร์ มหาวิทยาลัยธรรมศาสตร์ และผู้สนับสนุนจำนวน 24 คน ได้ยื่นขอจดทะเบียนพรรคการเมืองภายใต้ชื่อ พรรคอนาคตใหม่ ต่อคณะกรรมการการเลือกตั้ง ต่อมา เขาได้รับมติเห็นชอบ 473 เสียงจากที่ประชุมใหญ่ผู้จดจัดตั้งพรรค เมื่อวันที่ 27 พฤษภาคม พ.ศ. 2561 ให้ดำรงตำแหน่งหัวหน้าพรรคคนแรก เขาประกาศเจตนารมณ์ของพรรคในการยุติระบอบรัฐประหาร กลับคืนสู่ระบอบรัฐสภา สร้างประชาธิปไตยและสิทธิมนุษยชนให้มั่นคงในสังคมไทย กระจายอำนาจ รวมทั้งร่างรัฐธรรมนูญขึ้นใหม่โดยประชาชนต้องมีส่วนร่วม
ในการเลือกตั้งทั่วไป พ.ศ. 2562 พรรคอนาคตใหม่ชนะการเลือกตั้งใน 30 เขต และได้รับคะแนนมหาชนมากเป็นอันดับสาม รองจากพรรคพลังประชารัฐและพรรคเพื่อไทย และยังเป็นพรรคที่ได้คะแนนเสียงมหาชนในกรุงเทพมหานครมากที่สุด หลังการเลือกตั้ง พรรคอนาคตใหม่และพันธมิตรทางการเมือง รวมทั้งพรรคเพื่อไทย แถลงร่วมกันจัดตั้งรัฐบาล ธนาธรได้รับข้อเสนอตำแหน่งนายกรัฐมนตรีเพื่อแลกกับการเป็นพรรคร่วมรัฐบาล แต่ธนาธรปฏิเสธ จากการจัดตั้งของพรรคที่จะร่วมรัฐบาลจากการเลือกตั้งใน พ.ศ. 2562 หรือที่สื่อมวลชนเรียกกันว่าพรรคร่วมฝ่ายประชาธิปไตย ได้แก่ พรรคเพื่อไทย 136 ที่นั่ง พรรคอนาคตใหม่ 79 ที่นั่ง รวมถึงพรรคอื่น ๆ อีก 29 ที่นั่ง รวมทั้งหมดได้ 244 เสียงในสภา ในขณะที่ฝั่งรัฐบาลเดิมได้ที่นั่งน้อยกว่า คือ 241 เสียง แต่ธนาธรนั้นไม่ได้รับการโหวตเสนอชื่อจากบรรดาเหล่าสมาชิกวุฒิสภา โดยฝ่ายสมาชิกวุฒิสภาได้โหวตเสนอ 249 เสียงจาก 250 เสียงให้กับพลเอกประยุทธ์ จันทร์โอชา ดำรงตำแหน่งนายกรัฐมนตรีต่อไป ทำให้พรรคที่จะจัดตั้งรัฐบาลร่วมกันอันมีที่มาจากเสียงของประชาชนส่วนใหญ่ในประเทศผ่านการเลือกตั้ง มีเพียงแค่ 244 เสียง ส่วนพรรคร่วมที่สืบทอดอำนาจของคณะรัฐประหารเดิมเมื่อรวมกับเสียงของสมาชิกวุฒิสภาแล้วจึงมีเสียงในสภาสูงถึง 500 เสียง ทำให้ได้กลายเป็นพรรคที่มีเสียงข้างมากในสภา และได้จัดตั้งรัฐบาลในที่สุด ส่วนฝ่ายพรรคร่วมฝ่ายประชาธิปไตยนั้นได้ทำหน้าที่เป็นฝ่ายค้านแทน
วันที่ 3 เมษายน พ.ศ. 2562 เขาถูกยื่นคำร้องว่ามีคุณสมบัติลงสมัครรับเลือกตั้งสมาชิกสภาผู้แทนราษฎรหรือไม่ โดยให้เหตุผลว่าขณะสมัครรับเลือกตั้งยังถือหุ้นสื่ออยู่
วันที่ 20 พฤศจิกายน พ.ศ. 2562 ธนาธร ถูกศาลรัฐธรรมนูญตัดสินว่า สิ้นสุดความเป็น ส.ส. จากคดีถือหุ้นสื่อ
คดีฝ่าฝืนคำสั่ง คสช.
พ.อ. บุรินทร์ ทองประไพ ฐานะตัวแทนของ คสช. แจ้งข้อหาความผิดแก่ธนาธร จึงรุ่งเรืองกิจ ตามพระราชบัญญัติว่าด้วยการกระทำความผิดเกี่ยวกับคอมพิวเตอร์ พ.ศ. 2550 มาตรา 14 (2) กรณีจัดรายการ "คืนวันศุกร์ให้ประชาชน" ผ่านเฟซบุ้กไลฟ์ ที่วิพากษ์วิจารณ์ถึงการนำคะแนนเสียง สส. เพื่อเป็นเสียง คสช. เมื่อวันที่ 29 มิถุนายน พ.ศ. 2561 โดยทั้งธนาธรรับทราบข้อหากล่าวต่อพนักงานสอบสวนเมื่อ 17 กันยายน พ.ศ. 2561 และส่งคำให้การเป็นลายลักษณ์อักษร ต่อมาพนักงานสอบสวนให้ส่งสำนวนคดีแก่พนักงานอัยการภายในวันที่ 22 กุมภาพันธ์ และนัดเข้าพบพนักงานอัยการในวันที่ 27 กุมภาพันธ์ที่สำนักงานอัยการสูงสุด
คณะก้าวหน้า
ภายหลังการที่พรรคอนาคตใหม่ถูกยุบจากคำสั่งของศาลรัฐธรรมนูญใน พ.ศ. 2563 ธนาธร, ปิยบุตร แสงกนกกุล และพรรณิการ์ วานิช ได้ถูกศาลตัดสิทธิ์ทางการเมืองเป็นเวลาถึง 10 ปี พรรคอนาคตใหม่จึงได้ส่งมอบเจตนารมณ์ทางการเมืองให้แก่พรรคก้าวไกล โดยได้พิธา ลิ้มเจริญรัตน์มารับตำแหน่งเป็นหัวหน้าของพรรคเพื่อสานต่ออุดมการณ์
ภาพลักษณ์
บางทีสื่อไทยเรียกเขาว่า "ไพร่หมื่นล้าน" ซึ่งแสดงถึงการต่อสู้ระหว่างชนชั้นทางสังคมในประเทศไทย ผู้สนับสนุนเขาที่เป็นหญิงบางส่วนยังเรียกเขาว่า "พ่อ"  ประโยค "ฟ้ารักพ่อ" นั้นมาจากตัวละครหญิง เรยา จากเรื่อง ดอกส้มสีทอง ซึ่งเป็นการเรียกสามีที่สูงอายุกว่าและเป็นนักธุรกิจใหญ่
วันที่ 17 มีนาคม พ.ศ. 2562 ธนาธรลงนามบันทึกความเข้าใจโอนทรัพย์สิน 5 พันล้านบาทเข้ากองทุนบลายด์ทรัสต์ (blind trust) คือ กองทุนที่มีผู้จัดการกองทุนดูแลโดยที่เจ้าของทรัพย์สินไม่มีอำนาจสั่งผู้จัดการกองทุนได้
ชีวิตส่วนตัว
นอกจากนี้ เขายังชื่นชอบการเล่นกีฬาและกิจกรรมผาดโผนต่าง ๆ อาทิ ปีนเขา พายเรือคายัค วิ่งระยะไกล ขี่จักรยานทางไกล ปีนผา ไตรกีฬา เขาเคยเข้าแข่งรายการต่าง ๆ ได้แก่ การวิ่ง 250 กิโลเมตรในทะเลทรายซาฮาร่า รายการ 6633 Arctic Ultra มาราธอน 560 กิโลเมตร ใน พ.ศ. 2558
ธนาธรอ่านหนังสือพิมพ์ เดอะนิวยอร์กไทมส์, ดิอีโคโนมิสต์, ไฟแนนเชียลไทมส์, มติชน และ กรุงเทพธุรกิจ เขายังเป็นแฟนอีสปอร์ตและเกมอย่างไมน์คราฟต์ และอารีนาออฟเวเลอร์ ซึ่งเขาว่าเป็นเครื่องมือหนึ่งในการสร้างสัมพันธ์กับบุตร
วัดเจดีย์หลวง
วัดเจดีย์หลวง สามารถหมายถึง
พาณาอี
แม้ว่าพระคัมภีร์หลักมาตราฐานที่เกี่ยวข้องกับเจ้าพ่อขัณโฑพา ไม่ได้กล่าวถึงพระนาง แต่พระนางเป็นเรื่องราวหลักของเพลงพื้นบ้านที่กล่าวถึงโดยทั่วไป พาไนถือเป็นวรรณะธันการ์ (Dhangar) ซึ่งเป็นวรรณะต้อนแกะและบางครั้งก็ถือได้ว่ามีประสูติจากสวรรค์ เรื่องเล่าในคติท้องถิ่นประเพณีส่วนใหญ่กล่าวถึงเรื่องราวการเสกสมรสของพระนางกับเจ้าพ่อขัณโฑพาเป็นส่วนใหญ่ และมักปรากฏเรื่องราวของความขัดแย้งของพระนางกับมหาฬสา  เอกภรรยาคนแรกของพระองค์ พาไนเป็นสิ่งที่ตรงกันข้ามกับมหาฬสา; โดยพระเทวีทั้งสององค์ร่วมกันทำให้เจ้าพ่อขัณโฑพาสมบูรณ์ โดยทั่วไปแล้ว พาไนจะปรากกฏองค์พร้อมด้วยเจ้าพ่อขัณโฑพาและมหาฬสา
เจ้าแม่พาไนไม่ได้รับความนิยมสักการะบูชาเป็นเอกเทศ แต่ได้รับสักการะบูชาในฐานะเป็นภริยาของเจ้าพ่อขัณโฑพาในวัดฮินดูส่วนใหญ่ของพระองค์ พระนางเป็นกุลเทวดา (เทพบรรพชน/ผีบรรพชน) ผู้อุปถัมภ์ของชุมชนวรรณะธันการ์ (Dhangar) และเป็นที่เคารพสักการะบูชาในฐานะเทวีผู้พิทักษ์ฝูงสัตว์ของพวกเขา
สิเรียม ภักดีดำรงฤทธิ์
ดร.สิเรียม ภักดีดำรงฤทธิ์ (เกิด 14 ตุลาคม พ.ศ. 2514) ชื่อเล่น แอน เป็นนักแสดง นางแบบ พิธีกร ผู้จัดละครลูกครึ่งไทย-อเมริกัน
ประวัติ
สิเรียม ภักดีดำรงฤทธิ์ เกิดเมื่อวันที่ 14 ตุลาคม พ.ศ. 2514 ที่กรุงเทพมหานคร มีชื่อแรกเกิด คือ วิริญจ์ กิ๊บสัน และมีชื่อปัจจุบันว่า สิเรียม ภักดีดำรงฤทธิ์ เป็นบุตรคนโตจากพี่น้องสองคนของบิดาซึ่งเป็นทหารสหรัฐอเมริกา กับมารดาชาวไทยชื่อจีรวัฒน์ ภักดีดำรงฤทธิ์ เป็นคนอำเภอหนองโดน จังหวัดสระบุรี เธอมีน้องชาย 1 คนชื่อ อุกฤต ภักดีดำรงฤทธิ์  เริ่มเข้าสู่วงการจากการเป็นนางแบบแฟชั่นในนิตยสารวัยรุ่น และเดินแบบ อย่างไรก็ตาม เธอเล่าว่าเคยไม่มีสัญชาติและไม่มีบัตรประชาชนมาก่อน ทั้งที่เข้าทำงานในวงการบันเทิงแล้ว จนมีผู้ใหญ่เดินเรื่องให้
สิเรียมเข้าสู่วงการภาพยนตร์โดยการชักนำจาก ไพโรจน์ สังวริบุตร ซึ่งเป็นผู้ตั้งชื่อสำหรับใช้ในวงการแสดงให้ โดยชื่อ "สิเรียม" เป็นชื่อเมืองหนึ่งในพม่าซึ่งเป็นถิ่นที่มีสตรีพม่าลูกครึ่งโปรตุเกสอยู่ รวมกับ "ภักดีดำรงฤทธิ์" อันเป็นสกุลของมารดา และชื่อ "สิเรียม" ก็มีความหมายว่า "สิ่งอันเป็นที่รัก ที่ครอบครองความมั่นคง"
ปัจจุบันผันตัวเองมาทำธุรกิจส่วนตัว เป็นประธานเจ้าหน้าที่บริหารฝ่ายการตลาด บริษัท ไบโอคอส กรุ๊ป จำกัด และจบการศึกษาระดับปริญญาเอกพุทธศาสตร์ดุษฎีบัณฑิต มหาวิทยาลัยมหาจุฬาลงกรณราชวิทยาลัย สิเรียมได้รับความนิยมเมื่อปี 2532 - 2537 เธอแสดงภาพยนตร์เรื่องแรกเรื่อง รักซึมลึก (2530) คู่กับบิลลี่ โอแกน ทั้งยังมีผลงานละครอีกมากมาย และงานพิธีกรเธอเคยรับงานเป็นพิธีกรรายการโทรทัศน์ให้กับเวิร์คพอยท์ เอ็นเทอร์เทนเมนท์‎
ชีวิตส่วนตัว
สิเรียมคบหาและสมรสกับบิลลี่ โอแกน นักแสดงและนักร้องชาวไทย หลังจากที่ทั้งคู่เคยแสดงภาพยนตร์เรื่อง รักซึมลึก และแสดงคู่กันมาอีก 7 เรื่องจนเกิดความรัก ทั้งสองมีบุตรสาวด้วยกัน 1 คน ชื่อ นนลนีย์ โอแกน ภายหลังทั้งคู่แยกทางกัน
สิเรียมแต่งงานครั้งที่สองเมื่อ พ.ศ. 2548 กับ ราจิต แสง-ชูโต เจ้าของบริษัทโปรดักชั่นเฮาส์ ผลิตโฆษณา แต่ได้แยกทางกันเมื่อตุลาคม พ.ศ. 2551
ในเดือนมิถุนายน พ.ศ. 2557 สิเรียมได้สมรสเป็นครั้งที่สามกับ แอนโทนี่ (จัสติน เทดด์) นักธุรกิจชาวอังกฤษ ที่ประเทศอังกฤษ
ผู้จัดละคร
ผลงานละครโทรทัศน์ทั้งหมดในฐานะผู้จัดละคร บริษัท เก้าหนึ่งสี่ เอ็นเตอร์เทนเมนท์ จำกัด
อินดิเพนเดนต์สปิริตอะวอดส์
พิธีมอบรางวัลมีการจัดขึ้นที่สถานที่จอดรถ แถบชายทะเลในเมืองn แซนตามอนิกา, รัฐแคลิฟอร์เนีย โดยปรกติจัดในหนึ่งวันก่อนงานมอบรางวัลอะแคเดมีอะวอร์ด (ตั้งแต่ปี 1999 เดิมทีจัดในวันเสาร์) มีการถ่ายทอดสดพิธีการมอบรางวัลทางเครือข่ายแพร่ภาพ IFC สหรัฐอเมริกา และทาง Hollywood Suite ในประเทศแคนาดาและ A+E ในลาตินอเมริกา
พิธีมอบสปิริตอะวอร์ด ครั้งที่ 32 จัดโดย Independent Film มี Nick Kroll และ John Mulaney เป็นผู้พิธีกรนำเสนอหลัก ถ่ายทอดสดบนเครือข่าย IFC เมื่อวันเสาร์ที่ 25 กุมภาพันธ์ 2017 เวลา 14.00 น. มีการเผยแพร่ภาพสดทางบริการสตรีมมิงออนไลน์บนเว็บไซต์ Sundance Now พร้อมกับการทำ telecast, และมีเวอร์ชันออนดีมานต์บนเว็บไซต์ดังกล่าวด้วย
วันการล้างมือโลก
วันการล้างมือโลก (Global Handwashing Day) เป็นการรณรงค์เพื่อกระตุ้นและระดมประชากรกว่าล้านคนทั่วโลกให้ล้างมือด้วยสบู่ การรณรงค์ดังกล่าวเป็นการอุทิศให้กับความตระหนักที่เพิ่มขึ้นของการล้างมือพร้อมสบู่ ซึ่งเป็นการป้องกันเชื้อโรคที่สำคัญได้ทางหนึ่ง วันการล้างมือโลกเป็นกิจกรรมที่จัดขึ้นหลังจากสัปดาห์น้ำโลกประจำปี ค.ศ. 2008 ซึ่งถูกจัดขึ้นในเมืองสต็อกโฮล์ม ระหว่างวันที่ 17-23 สิงหาคม และริเริ่ม Public Private Partnership for Handwashing (PPPHW) วันการล้างมือโลกถูกจัดขึ้นเป็นครั้งแรกเมื่อวันที่ 15 ตุลาคม ค.ศ. 2008 ซึ่งเป็นการเลือกโดยสมัชชาใหญ่แห่งสหประชาชาติ พร้อมกับเลือกให้ปี ค.ศ. 2008 เป็นปีสากลแห่งการรักษาอนามัย
หัวใจหลักของวันการล้างมือโลกมุ่งไปยังกลุ่มเด็กนักเรียน รัฐสมาชิกได้รับประกันว่าจะเพิ่มจำนวนเด็กนักเรียนที่ล้างมือด้วยสบู่ในมากกว่า 70 ประเทศ
เบื้องหลัง
การรณรงค์ดังกล่าวถูกริเริ่มขึ้นเพื่อโอกาสเสียชีวิตจากโรคท้องร่วง โดยการเปลี่ยนแปลงนิสัยง่าย ๆ อย่างเช่น การล้างมือด้วยสบู่ ซึ่งจากการศึกษาวิจัยพบว่า สามารถลดโอกาสติดเชื้อได้เกือบ 50%.
ความสำคัญของการรณรงค์
การล้างมือด้วยสบู่เป็นวิธีการที่มีประสิทธิภาพและไม่แพงในการป้องกันโรคท้องร่วง อันเป็นพฤติกรรมที่เกิดขึ้นโดยอัตโนมัติในบ้าน โรงเรียนและในประชาคมทั่วโลก โรคปอดบวมและโรคท้องร่วงเป็นโรคที่ฆ่าชีวิตเด็กทั่วโลกกว่า 3.5 ล้านคนต่อปี และตามเว็บไซต์อย่างเป็นทางการ การล้างมือด้วยสบู่ก่อนรับประทานอาหารหรือหลังการใช้ห้องน้ำจะสามารถช่วยชีวิตผู้คนได้มากกว่าการฉีดวัคซีนหรือการใช้ยารักษา และลดจำนวนผู้เสียชีวิตจากโรคท้องร่วงได้ 50% และโรคที่เกี่ยวข้องกับทางเดินหายใจ 25%
ภาษาเวตาร์
ภาษาเวตาร์ เป็นภาษาที่ใช้พูดบนเกาะเวตาร์ ที่อยู่ทางใต้ของหมู่เกาะโมลุกกะ และเกาะใกล้เคียงคือเกาะลีรัน และอาตัวโร บนเกาะอาตัวโรมีสามสำเนียงคือ ราเฮอซุก (ทางเหนือ) เรอซุก (ทางตะวันออกเฉียงใต้) และราคลูงู (ทางตะวันตกเฉียงใต้) ส่วนสำเนียงดาดูอาเป็นสำเนียงของชาวเวตาร์ที่อพยพเข้าสู่เกาะติมอร์ ได้รับอิทธิพลจากภาษามลายูมาก
วงศ์นกนางนวลแกลบ
นกนางนวลแกลบ (Tern) เป็นวงศ์ของนกทะเลวงศ์หนึ่ง ใช้ชื่อวงศ์ว่า Sternidae เดิมเคยถูกจัดให้เป็นวงศ์ย่อยของนกนางนวล (Laridae) มาก่อน
ธงชาติอาร์มีเนีย
ธงชาติอาร์มีเนีย หรือ ธงไตรรงค์อาร์มีเนีย (եռագույն, Erraguyn) เป็นธงสามสีรูปสี่เหลี่ยมผืนผ้า กว้าง 1 ส่วน ยาว 2 ส่วน ภายในแบ่งเป็นแถบ 3 แถบ ตามแนวนอน ความกว้างเท่ากัน ประกอบด้วย สีแดง สีน้ำเงิน และสีส้ม ตามลำดับจากบนลงล่าง สภาโซเวียตสูงสุดแห่งอาร์มีเนียได้รับรองเป็นธงชาติเมื่อวันที่ 24 สิงหาคม พ.ศ. 2533 ส่วนกฎหมายว่าด้วยธงชาติฉบับปัจจุบัน ได้ผ่านการรับรองจากสภาแห่งชาติอาร์มีเนียเมื่อวันที่ 15 มิถุนายน พ.ศ. 2549
ตามประวัติศาสตร์อาร์มีเนีย ได้มีการใช้ธงต่าง ๆ เป็นสัญลักษณ์ของอาร์มีเนียจำนวนมาก ดังเช่นในสมัยโบราณ ราชวงศ์ของอาร์มีเนียได้ใช้ธงรูปสัตว์ต่าง ๆ เป็นสัญลักษณ์ ในช่วงคริสต์ศตวรรษที่ 20 อาร์มีเนียอยู่ภายใต้การปกครองของสหภาพโซเวียต ธงของสหภาพโซเวียตก็ได้มีการนำมาใช้เป็นสัญลักษณ์ของประเทศอาร์มีเนียอยู่หลายแบบด้วย
ความหมาย
ความหมายของสีธงชาติมีการตีความไปในหลายทาง ตัวอย่างเช่น สีแดงหมายถึงเลือดของทหารชาวอาร์มีเนีย สีน้ำเงินหมายถึงท้องฟ้า สีส้มหมายถึงแผ่นดินอันอุดมสมบูรณ์และชนผู้อาศัยและทำงานบนผืนแผ่นดินนั้น
ส่วนความหมายอย่างเป็นทางการ ดังที่ปรากฏในรัฐธรรมนูญแห่งสาธารณรัฐอาร์มีเนีย มีดังนี้
สีแดงหมายถึงที่ราบสูงอาร์มีเนีย การต่อสู้อันต่อเนื่องของชาวอาร์มีเนียเพื่อความอยู่รอด และดำรงไว้ซึ่งความเชื่อในคริสต์ศาสนา สีน้ำเงินหมายถึงเจตจำนงของประชาชนชาวอาร์มีเนีย ที่จะมีชีวิตอยู่ภายใต้ท้องฟ้าอันสันติสุข สีส้มหมายถึงธรรมชาติของชาวอาร์มีเนียที่มี พรสวรรค์อันสร้างสรรค์และมุ่งทำงานหนัก
แบบธง
เนื่องจากรัฐบาลอาร์มีเนียไม่ได้กำหนดแบบสีธงมาตรฐานไว้ แบบธงที่ใช้อยู่ทั่วไปจึงปรากฏอยู่ 2 แบบ คือ แบบสีอ่อนและแบบสีเข้ม ซึ่งแบบสีเข้มนี้นิมใช้ทั่วไปมากกว่าแบบแรก ตารางเบื้องล่างนี้เป็นค่าสีในระบบ RGB โดยประมาณของธงทั้งสองแบบ
กีฬายิงปืนในโอลิมปิกฤดูร้อน 2020 – ปืนสั้น 25 เมตร บุคคลหญิง
การแข่งขันกีฬายิงปืนในโอลิมปิกฤดูร้อน 2020 – ปืนสั้น 25 เมตร บุคคลหญิง เป็น 1 ใน 15 รายการแข่งขันยิงปืนที่โตเกียว ประเทศญี่ปุ่น จะจัดขึ้นระหว่างวันที่ 29-30 กรกฎาคม พ.ศ. 2564 ที่สนามยิงปืนอาซากะ การแข่งขันรายการปืนสั้น 25 เมตร บุคคลหญิงในโอลิมปิกฤดูร้อนครั้งนี้ จะมีนักกีฬาเข้าร่วมแข่งขัน 53 คน จาก 45 ประเทศโดยประมาณ
สถิติ
ก่อนการแข่งขัน สถิติโลกและโอลิมปิกมีดังนี้
ปฏิทินการแข่งขัน
เวลาทั้งหมดเป็นเวลามาตรฐานญี่ปุ่น (UTC+9)
ซัลทซ์บวร์ค
ซัลทซ์บวร์ค (Salzburg;, ) เป็นเมืองที่ใหญ่ที่สุดลำดับที่ 4 ในประเทศออสเตรีย และเป็นเมืองหลวงของรัฐซัลทซ์บวร์ค เมืองเก่าของซัลทซ์บวร์คและสถาปัตยกรรมบาโรกเป็นหนึ่งในใจกลางเมืองที่ถูกดูแลรักษาอย่างดีที่สุดในกลุ่มประเทศที่พูดภาษาเยอรมันด้วยกัน และได้รับการยูเนสโกขึ้นทะเบียนให้เป็นมรดกโลก ในปี พ.ศ. 2540 ซัลทซ์บวร์คเป็นที่จดจำกันในฐานะที่ตั้งอยู่บนเทือกเขาแอลป์ ซัลทซ์บวร์คเป็นบ้านเกิดของโมทซาร์ท คีตกวีคลาสสิก และเป็นฉากของภาพยนตร์เพลง มนต์รักเพลงสวรรค์ (The Sound of Music) รวมถึงละครไทยเรื่อง ดาวหลงฟ้า ภูผาสีเงิน อีกด้วย
มะหลอด
มะหลอด จังหวัดราชบุรีเรียกสลอดเถา ภาคใต้เรียกส้มหลอด  เป็นไม้ผลในวงศ์ Elaeagnaceae ในไทยพบมากทางภาคเหนือ เป็นไม้เถาเนื้อแข็ง มีเกล็ดละเอียดสีเทาหรือสีเงินอยู่ทั่วไป แผ่นใบสีเขียว ด้านล่างสีน้ำตาล มีเกล็ดเงินติดอยู่ ดอกออกเป็นช่อกระจุก ดอกย่อยสีเหลืองอ่อน ผลทรงรีหรือรูปไข่ เมื่ออ่อนสีเขียว  มีจุดสีขาวหรือสีเงินบนผล เมื่อสุกสีแดงหรือส้มแดง มีสองชนิดคือ ชนิดเปรี้ยว ผลใหญ่ สุกเป็นสีเหลืองส้ม มีรสเปรี้ยว และชนิดหวาน ผลเล็กกว่า สีอ่อนกว่า รสหวานอมฝาด เมล็ดสีน้ำตาลเป็นพู
มะหลอดชนิดเปรี้ยวนิยมบริโภคสดเป็นผลไม้ การนำไปแปรรูปมีน้อย ทางภาคเหนือนำไปทำส้มตำ นอกจากนั้น ยังมีสรรพคุณเป็นยาฝาดสมาน ยาระบาย แก้ท้องผูก เถาใช้แก้ไข้พิษ เปลือกต้นช่วยขับเสมหะ ดอกใช้แก้ริดสีดวงจมูก แก้ปวดศีรษะ และใช้ร่วมกับสมุนไพรอื่นใช้ทำยาแก้ปวด แก้นิ่วได้
ยูการิ อันไซ
เป็นลูกครึ่งไต้หวันและญี่ปุ่น เคยใช้ชีวิตอยู่ที่บ้านยายในไต้หวันจนกระทั่งอายุได้ห้าขวบ นอกจากนี้ยังเคยได้ศึกษาในต่างประเทศในนิวซีแลนด์ ประมาณแปดเดือน
ในปี 2018 ได้แจ้งเกิดในฐานะนักพากย์เป็นครั้งแรกในบทตัวเอก มินาโมโตะ โมโมะ ในอนิเมะ RELEASE THE SPYCE
ซีชีอูยฟอลู
ซีชีอูยฟอลู (Zichyújfalu) เป็นหมู่บ้านแห่งหนึ่งทางตอนกลางของประเทศฮังการี มีประชากรประมาณ 941 คน (ข้อมูลปี พ.ศ. 2555)
รัฐอารากวา
อารากวา (Aragua) เป็นรัฐที่ตั้งอยู่ตอนกลางของภาคเหนือในประเทศเวเนซุเอลา เป็นที่ราบและป่าและชายหาดที่สวยงามของทะเลแคริบเบียน ที่รัฐนี้มีอุทยานแห่งชาติแห่งแรกของประเทศคืออุทยานแห่งชาติอ็องรี ปีตีเย
เมืองหลวงของรัฐคือ มาราไก รัฐมีพื้นที่ 7,014 ตร.กม. และจากข้อมูลการสำรวจสำมะโนประชากร มีประชากรราว 1,665,200 คน (ข้อมูลปี ค.ศ. 2007)
ภาวะเสมอภาคของอำนาจซื้อ
ภาวะเสมอภาคของอำนาจซื้อ (purchasing power parity, PPP) หรือ ประสิทธิผลของเงิน เป็นค่าค่าหนึ่งที่เกิดจากการประมาณทางเทคนิคโดยใช้ทฤษฎีเศรษฐศาสตร์เพื่อคำนวณหาระดับการบริโภคสินค้าและบริการในแต่ละประเทศ โดยใช้ราคาสินค้าและบริการในสหรัฐอเมริกาเป็นฐานในการคำนวณ และแสดงผลในสกุลเงินดอลลาร์สหรัฐ
ในบริบทของจีดีพี
จีดีพีแบบความเสมอภาคของอำนาจซื้อ จะสะท้อนว่าประเทศนั้น ๆ ได้ผลิตสินค้าและบริการรวมกันมากน้อยแค่ไหนหากใช้ราคาสินค้าและบริการในสหรัฐอเมริกาเป็นฐานในการคำนวณ อาทิ ประเทศไทยผลิตน้ำตาลในหนึ่งปีได้หนึ่งแสนตัน การคำนวณแบบ PPP จะไม่สนว่าหนึ่งแสนตันนี้จะจำหน่ายในประเทศและส่งออกได้เงินเป็นจำนวนเงินเท่าไหร่ แต่เราจะสนว่าราคาน้ำตาลในสหรัฐอเมริกาเป็นเท่าไหร่แล้วจึงนำราคานั้นมาคำนวณมูลค่า ก็จะได้เป็น PPP จากภาคอุตสาหกรรมน้ำตาลของไทย
ดังนั้นจีดีพีแบบอำนาจซื้อจะสะท้อนอำนาจการบริโภคหรือชีวิตความเป็นอยู่ได้ดีกว่าจีดีพีแบบตัวเงิน ประเทศกำลังพัฒนา มักจะมีจีดีพี (พีพีพี) สูงกว่าจีดีพี (ตัวเงิน) อาทิ
ทรงยี่สิบหน้าปลายตัด
ทรงยี่สิบหน้าปลายตัด (truncated icosahedron, พหูพจน์: -dra) เป็นทรงหลายหน้า (polyhedron) ที่ประกอบด้วยหน้ารูปห้าเหลี่ยมด้านเท่า 12 หน้า และหน้ารูปหกเหลี่ยมด้านเท่า 20 หน้า รวม 32 หน้า รูปทรงนี้เกิดจากการนำทรงยี่สิบหน้าปรกติ (regular icosahedron) ไปตัดปลายออกทั้ง 12 มุม ให้หน้ารูปสามเหลี่ยมด้านเท่ากลายเป็นรูปหกเหลี่ยมด้านเท่า รูปทรงนี้มี 60 จุดยอด 90 ขอบ และเป็นทรงตันอาร์คิมิดีส (Archimedean solid)
พื้นที่ผิวและปริมาตร
พื้นที่ผิว A และปริมาตร V ของทรงยี่สิบหน้าปลายตัด ที่มีความยาวขอบทุกด้านเท่ากับ a คำนวณได้ดังนี้
การนำไปใช้
ลูกฟุตบอลเป็นตัวอย่างหนึ่งของทรงยี่สิบหน้าปลายตัดที่พบในชีวิตประจำวัน ลายบนลูกฟุตบอลเป็นรูปห้าเหลี่ยมและรูปหกเหลี่ยมซึ่งอยู่ในรูปแบบเดียวกับรูปทรงนี้ แต่ดูคล้ายทรงกลมมากกว่าเนื่องจากความดันของอากาศภายในและความยืดหยุ่นของวัสดุที่ใช้ผลิต
เทศบาลตำบลแวงน้อย
เทศบาลตำบลแวงน้อย ตั้งอยู่ที่ อำเภอแวงน้อย จังหวัดขอนแก่น พื้นที่เขตเทศบาลฯ เป็นส่วนหนึ่งของบริเวณที่ราบตอนกลางของอําเภอลักษณะพื้นที่ประชาชนตั้งบ้านเรือน อยู่หนาแน่นในบริเวณตอนกลางของเขตเทศบาล ซึ่งเป็นบริเวณที่มีแหล่งน้ำสาธารณะเช่น สระน้ำหนองแวง สวนสาธารณะ หนองห้วยหาด และลำห้วยขอนขวาง ครอบคลุมพื้นที่บางส่วนของตำบลแวงน้อย
ประวัติ
เทศบาลตำบลแวงน้อย เดิมก่อตั้งเป็น สุขาภิบาลแวงน้อย โดยแบ่งท้องที่บางส่วนขงตำบลแวงน้อยอันเป็นบริเวณที่ตั้งที่ว่าการกิ่งอำเภอแวงน้อย อำเภอพล ออกมาจัดตั้งขึ้นในเมื่อวันที่ 17 ตุลาคม พ.ศ. 2515 ต่อมาเมื่อวันที่ 25 พฤษภาคม พ.ศ. 2542 ได้รับการยกฐานะเปลี่ยนแปลงจากสุขาภิบาลแวงน้อย เป็นเทศบาลตำบลแวงน้อย ตามประกาศในราชกิจจานุเบกษา เล่มที่ 116 ตอนที่ 9 ก. ลงวันที่ 9 กุมภาพันธ์ 2542 ตามพระราชบัญญัติเปลี่ยนแปลงฐานะของสุขาภิบาล พ.ศ. 2542 มาจนปัจจุบัน
เอื้องคำกิ่ว
เอื้องคำกิ่ว หรือเอื้องตีนเป็ด เอื้องตีนนก เอื้องเค้ากิ่ว เป็นกล้วยไม้สกุลDendrobium ลำต้นเจริญแบบแตกกอ มีลำลูกกล้วย เป็นกล้วยไม้อิงอาศัย ระบบรากเป็นแบบรากอากาศ แผ่นใบค่อนข้างหนา ก้านช่อดอกสั้น บางพันธุ์ดอกสีเหลืองล้วน บางพันธุ์มีแต้มสีม่วงเข้ม ขอบกลีบเป็นคลื่นเล็กน้อย ออกดอกช่วงมีนาคมถึงพฤษภาคม พบในป่าดิบแล้งทางภาคเหนือและภาคตะวันออกเฉียงเหนือของไทย
อ้างอิง
พุทธพงษ์ สร้อยเกษม กตัญชลี ชัยรัตน์ศิริพงศ์ และพีระศักดิ์ ฉายประสาท. ผลของ NAA ร่วมกับ BA ต่อการเจริญและพัฒนาของต้นอ่อนกล้วยไม้เอื้องคำกิ่วในสภาพปลอดเชื้อ. การประชุมวิชาการนเรศวรวิจัยครั้งที่ 3 28 – 29 กรกฎาคม 2550. มหาวิทยาลัยนเรศวร
รัฐลารา
ลารา (Lara) เป็น 1 ใน 23 รัฐของประเทศเวเนซุเอลา มีเมืองหลวงของรัฐคือบาร์กีซีเมโต รัฐมีพื้นที่ครอบคลุม 19,800 ตร.กม. และจากข้อมูลปี 2007 มีประชากรราว 1,795,100 คน
แผ่นดินไหวในจังหวัดมิยางิ พฤษภาคม พ.ศ. 2564
'''แผ่นดินไหวในจังหวัดมิยางิ พฤษภาคม พ.ศ. 2564''' เป็นแผ่นดินไหวขนาดกลางถึงใหญ่ เกิดขึ้นเมื่อวันที่ 1 พฤษภาคม พ.ศ. 2564 วัดความรุนแรงได้ 6.6 แมกนิจูด มีจุดศูนย์กลางนอกชายฝั่งมิยางิและลึก 51 กิโลเมตร ในจังหวัดมิยางิวัดระดับความรุนแรงได้ที่ 5+ (ชินโดะ) ส่วนในกรุงโตเกียววัดได้ที่ระดับ 3 (ชินโดะ) กรมอุตุนิยมวิทยาญี่ปุ่นไม่มีการเตือนสึนามิ แผ่นดินไหวครั้งนี้ทำให้บริษัทรถไฟท้องถิ่นระงับการให้บริการและลิฟต์หยุดในอาคารบางแห่งในมิยางิ  และไม่มีรายงานความเสียหายของโรงงานไฟฟ้านิวเคลียร์ในฟุกุชิมะ
นักอุตุนิยมวิทยากล่าวว่าแผ่นดินไหวในครั้งนี้เป็นอาฟเตอร์ช็อกของแผ่นดินไหวเมื่อปี 2554 และแผ่นดินไหวครั้งนี้มีผู้บาดเจ็บ 2 คน และไม่มีไฟฟ้าดับจากแผ่นดินไหว